ნემრა
ნემრა (ინგლ. Nemra) — სომხური ალტერნატიული როკ-ჯგუფი ერევნიდან, რომელიც 2012 წელს ჩამოყალიბდა. მის შემადგენლობაში არიან: ვან იეგიაზარიანი, (წამყვანი ვოკალი, მთავარი გიტარა) ვასპურ იეგიაზარიანი, (ბას-გიტარა, ბექ ვოკალი) მარიანა კარაკეიანი (კლავიშებიანი, ბექ ვოკალი) და მარეკ ზაბორსკი (დრამი). ჯგუფის სიმღერების უმეტესობა ინგლისურენოვანია, ასრულებენ ალტერნატიული ხალხური სიმღერების ქავერ-ვერსიებსაც. ნემრას გამოშვებული აქვს ერთი ალბომი, სახელწოდებით Mubla და 11 მუსიკალური ვიდეო. ჯგუფი წარმოდგენებს მართავს ფართო აუდიტორიის წინაშე, ღია სივრცეებში და მუსიკალურ ფესტივალებზე. ისინი ხშირად გამოდიან ცნობილ სომხურ სატელევიზიო პროგრამებში: „Arena Live“, „Nice Evening“, „Vinyl“ და „Little Big Shots“. ნემრამ გადალახა ეროვნული შესარჩევი ტური, რათა 2018 წლის ევროვიზიის შესარჩევ კონკურსში მიეღო მონაწილეობა სიმღერით „I’m a Liar“. ჯგუფმა შესარჩევ კონკურსში მეორე პოზიცია დაიკავა. 2018 წლის „Swallow Music Awards“-ზე ნემრა წლის საუკეთესო როკ ჯგუფად დასახელდა. ჯგუფმა სასცენო მოღვაწეობის ექვსი წლის თავი აღნიშნა ერევნის სახელმწიფო თოჯინების თეატრში, სადაც ჩაატარა ორი ღონისძიება: პირველი 6 აპრილს და მეორე 31 მაისს. ნემრა მხარს უჭერდა სომხეთის 2018 წლის რევოლუციას და 25 აპრილს ჯგუფი საკონცერტო ფორმით შეუერთდა მოძრაობას. 7 მაისს ნემრამ რესპუბლიკის მოედანზე მისასალმებელი კონცერტი გამართა სერჟ თანქიანის, ნიკოლ ფაშინიანის და მოძრაობის მონაწილეებისათვის, სადაც ათასობით ადამიანის წინაშე შეასრულეს ჯგუფის კარგად ნაცნობი სიმღერები. 2018 წლის 5 დეკემბერს ნემრამ ახალი სიმღერა და ვიდეო გამოუშვა სახელწოდებით „Because”. მალევე 21 დეკემბერს კიდევ ერთი სიმღერის — „The past has passed“ პრემიერა შედგა, რომლის მუსიკალური ვიდეო კიევშია გადაღებული.